דיימון אלברן

דיימון אלברן (באנגלית: Damon Albarn; נולד ב-23 במרץ 1968) הוא מוזיקאי, זמר ומפיק בריטי, זוכה פרס גראמי. במהלך הקריירה שלו היה אלברן שותף למספר הרכבים מצליחים: הוא הקים את להקת הבריטפופ "בלר", שותף בלהקה הווירטואלית "הגורילז" (תחת השם הבדיוני "2D"), ובלהקת סופרגרופ חסרת שם, שהוציאה את האלבום "The Good, the Bad & the Queen".

ביוגרפיה
תחילת דרכו
אלברן נולד בוייטצ'אפל שבלונדון בשנת 1968, ולאחר מכן עזב עם משפחתו לקולצ'סטר. בבית הספר למד פסנתר, גיטרה, וכינור. בתקופה זו הכיר את גראהם קוקסון, כשהיה בן 12. בהמשך למד דרמה, והצטרף להרכב הסינת'פופ "Two's a Crowd". בגיל 15 הוא זכה בתואר "המלחין הצעיר של השנה" בתחרות אזורית.

עם בלר

בזמן שהיה תלמיד, הקים יחד עם חברו קוקסון את הלהקה "The Circus" ("הקרקס"). בהמשך הוסיפו ללהקה את המתופף דייב רוונטרי ואת הבסיסט אלכס ג'יימס, ושינו את שם הלהקה ל־"Seymour". לאחר זמן קצר, שינו שוב את שם הלהקה, הפעם ל־"Blur". אלבומם הראשון, "Leisure" (1991), אשר נטה בסיגנונו למוזיקת שוגייז קיבל ביקורות חיוביות לרוב, אך אלבומיהם הבאים "Modern Life Is Rubbish" (1993), "Parklife" (1994) ו-"The Great Escape" (1995) הביאו להם תהילה ופרסום בבריטניה ובעולם, כשהלהקה הייתה מחלוצות הבריטפופ.

אלבומם החמישי, Blur (1997), הציג שינוי סגנון המוזיקלי נוסף, הפעם ללו-פיי, ואלבומם הבא, 13 (1999), הושפע ממוזיקה אלקטרונית. אלבום זה מציג את הלהקה בפעם האחרונה בהרכבה המקורי, כשלפני הקלטת האלבום הבא והאחרון שלהם, Think Tank (2003), עזב קוקסון את הלהקה.

הלהקה התפרקה בשנת 2003, והתאחדה בהרכבה המלא למספר מצומצם של הופעות בשנת 2009. בשנת 2015 הוציאה הלהקה את האלבום "The Magic Whip", 12 שנה אחרי האלבום האחרון.

עם הגורילז

בשנת 1998 הקים אלברן יחד עם האנימטור ג'יימי האוולט את הגורילז, להקת רוק אלטרנטיבי / היפ-הופ בדיונית. הלהקה היא למעשה שיתוף פעולה עם מספר מוזיקאים, כשאלברן הוא המוזיקאי היחידי הקבוע בלהקה. בין היתר, מתארחים בלהקה גם שלושת חברי Deltron 3030, שאלברן השתתף באלבום הבכורה שלהם.

הגורילז הוציאו שמונה אלבומים: אלבום הבכורה הנושא את שמם, יצא בשנת 2001. האלבום היה מועמד לפרס מרקיורי, אך המועמדות הוסרה לבקשת הלהקה. אלבומם השני "Demon Days", יצא בשנת 2005. האלבום היה מועמד לחמישה פרסי מרקיורי, מתוכם זכה בתואר שיתוף הפעולה הטוב ביותר בפופ. אלבומם השלישי "Plastic Beach" והרביעי "The Fall", יצאו ב-2010. אלבומם החמישי, "Humanz", יצא ב-2017. אלבומם השישי,The Now Now, יצא ב-2018. אלבומם השביעי, Song Machine, יצא ב-2020, ואלבומם השמיני, Cracker Island, יצא ב-2023.

פרויקט "הטוב, הרע והמלכה"
ב־2005 התחיל לעבוד עם המפיק דיינג'ר מאוס על אלבום סולו, אך בהמשך הפך הפרויקט להרכב סופרגרופ, עם צירופם של בסיסט הקלאש לשעבר פול סימונון, הגיטריסט והקלידן של הוורב סיימון טונג, והמתופף טוני אלן. ההרכב הוציא את האלבום "The Good, the Bad and the Queen", אלבום קונספט על חיי לונדון, בשנת 2007.

קריירת סולו וכמפיק
בשנת 2002 הוציא את אלבום המוזיקה האפריקאית "Mali Music" כפרויקט סולו. האלבום הוקלט במאלי, במהלך שהותו במדינה בשנת 2000 במסגרת פרויקט אוקספם. באותה שנה, כשהיה בניגריה, הקליט עם המתופף טוני אלן, לימים שותפו באלבום "The Good, the Bad & the Queen". בשנת 2003 הוציא את אלבום האוסף "Democrazy", אלבום שכולו הקלטות דמו שהקליט בבתי מלון בארצות הברית במהלך סיבוב ההופעות של בלר לקידום האלבום "Think Tank".

מבין שיתופי הפעולה שלו ניתן למנות את האמנים דלטרון 3030, מאסיב אטאק ואחרים.

במרץ 2010, הדמות הווירטואלית מורדוק ניקלס מהגורילז הודיעה כי אלברן התחיל לעבוד על אלבום סולו, תחת השם Prince Barry.

אלברן הוזכר כאחד מהמועמדים הסופיים לבימוי טקס הפתיחה באולימפיאדת לונדון 2012.

באפריל 2014 הוציא אלברן את אלבום הסולו הראשון שלו, "Everyday Robots".

בספטמבר 2025 הצטרף לקונצרט צדקה בשם "Together for Palestine" ביוזמת בריאן אינו. אך ציין שהוא גם רוצה להופיע בישראל בשביל שלום בן העמים.

חיים אישיים
בשנים 1990–1998 היה אלברן בזוגיות עם סולנית להקת "אלסטיקה", ג'סטין פרישמן. בין השנים 1998-2023 אלברן היה בזוגיות עם האמנית הבריטית סוזי ווינסטנלי, ובשנת 1999 נולדה בתם המשותפת מיסי, אשר נקראה על שם מיסי אליוט.

 קישורים חיצוניים 









הערות שוליים

קטגוריה:מוזיקאים בריטים
קטגוריה:זמרים-יוצרים בריטים
קטגוריה:זמרי רוק בריטים
קטגוריה:מפיקים מוזיקליים בריטים
קטגוריה:מלחינים בריטים
קטגוריה:פזמונאים בריטים
קטגוריה:מוזיקאים אנגלים
קטגוריה:זוכי פרס גראמי
קטגוריה:אמני XL Recordings
קטגוריה:אמני וורנר רקורדס
קטגוריה:בלר
קטגוריה:אמני וירג'ין רקורדס
קטגוריה:בריטים שנולדו ב-1968